Stewige rekening vir ma wat op vliegtuig geboorte skenkSkermskoot uit ‘n video van die baba se geboorte op die vliegtuig. Maroela Media het vroeër berig die ma het aan boord van China Airlines twee maande vroeg begin kraam. ŉ Dokter wat nog besig was met haar internskap en op pad terug was van haar wittebrood, moes noodgedwonge inspring om die baba in die lewe te bring. Volgens ABC7-nuus oorweeg China Airlines se versekeraars om die vrou aanspreeklik te hou vir die koste vir die vliegtuig se noodlanding in Alaska om die gesondheid van haar baba te verseker. Die rekening kan glo tot $33 000 (ongeveer R450 000) beloop, hoewel die presiese bedrag nog deur die versekeraars bepaal sal word. ABC7-nuus berig die ma het glo na Amerika gevlieg kort voor die baba se verwagte geboorte in ŉ poging om Amerikaanse burgerskap vir haar kind te verseker. Volgens ŉ Taiwanese koerant het sy kort voor die geboorte herhaaldelik vir die kajuitbemanning gevra of hulle al in Amerikaanse lugruim is. ŉ Woordvoerder van Alaska se departement van maatskaplike dienste het gesê die kind sal in aanmerking kom vir Amerikaanse burgerskap aangesien dit die eerste plek is waar die vliegtuig aangekom het na die geboorte. Volgens onbevestigde berigte was die vrou reeds 36 weke swanger, hoewel sy beweer het sy was net 32 weke swanger.